**Komentāri par “Pārskats par līdzekļu izlietojumu ārstniecības iestādē” un to nepieciešamību**

Pārsvarā visām veselības aprūpes iestādēm un veselības aprūpes pakalpojumu sniedzējiem ar Nacionālo veselības dienestu kā finansējuma devēju ir noslēgti līgumi par no valsts budžeta apmaksāto veselības aprūpes pakalpojumu sniegšanu (pakalpojumu sniedzēji ir pašvaldību padotības institūcijas, sabiedrības ar ierobežotu atbildību un pašnodarbinātas personas).

Augstāk minētie līgumi EK Lēmuma Nr.2012/21/ES par LESD 106.panta 2.punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi (turpmāk – VTNP lēmums) kontekstā uzskatāmi par deleģējuma līgumiem valsts atbalstam attiecībā uz kompensāciju par sabiedriskajiem pakalpojumiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi (turpmāk – VTNP ). Līdz ar to ārstniecības iestāde, ar kuru Nacionālais veselības dienests ir noslēdzis līgumu par veselības aprūpes pakalpojumu sniegšanu ir uzskatāma par valsts atbalsta saņēmēju jeb saimnieciskās darbības veicēju, kuram uzticēts veikt pakalpojumus ar vispārēju tautsaimniecisku nozīmi.

Termins “kompensācija par vispārējas tautsaimnieciskas nozīmes pakalpojumiem” var ietvert dažādus atbalsta veidus, tai skaitā, dotācija/subsīdija, galvojums, kredītu procentu likmju subsidēšana, nodokļu atlaides, pilnīga vai daļēja atteikšanās no dividendēm, ieguldījums pamatkapitālā, parādu norakstīšana, īpašuma iznomāšana zem tirgus vērtības u.c. Kompensācijas jēdziens ir plašāks nekā tikai tarifu starpības kompensēšana vai ikgadēja saimnieciskās darbības zaudējumu segšana. Sabiedriskā pakalpojuma kompensācijas jēdziens aptver arī ES fondu finansējumu, kurš piešķirts pakalpojuma sniegšanai nepieciešamās infrastruktūras izbūvei vai rekonstrukcijai. VTNP lēmums nosaka kompensācijas summas ierobežojumu – tā nedrīkst būt lielāka par summu, kas nepieciešama, lai segtu neto izmaksas, kas rodas pildot VTNP pienākumu, tostarp saprātīgu peļņu. Iekšējā grāmatvedības uzskaitē jābūt iespējai noteikt izmaksas, kuras ir saistītas ar VTNP sniegšanu, jo pretējā gadījumā nevar noteikt kompensācijas apmēru. Turklāt uzņēmumam, kuram uzticēts sniegt VTNP, jāspēj pierādīt, ka tas nav saņēmis pārmērīgu kompensāciju.

Ar pārmērīgu kompensāciju saprot uzņēmumam izmaksātu kompensāciju, kas pārsniedz summu, kāda ir nepieciešama neto izmaksu segšanai par VTNP saistību izpildi, ieskaitot saprātīgu peļņu. VTNP lēmuma 5. panta 7. punktā ir paredzēts t. s. „drošās zonas” noteikums, saskaņā ar kuru kapitāla rentabilitātes koeficients nepārsniedz mijmaiņas darījumu likmi ar prēmiju 100 bāzes punktu apmērā, tiek jebkurā gadījumā uzskatīts par saprātīgu. Šī likme ir arī saprātīgas peļņas augšējā robeža, ja pakalpojuma sniegšana nav saistīta ar būtisku risku, vai, ja tiek piemērota ex post kompensācija pilnā apmērā. Saskaņā ar Veselības ministrijas aprēķinu šīs peļņas augšējā robeža prognozēta 3.03% par 2020.gadu.

VTNP lēmums paredz, ka elastības nolūkos ir pieļaujams, ka VTNP sniedzējs atsevišķā gadā varētu saņemt kompensāciju, kuras apmērs pārsniedz neto izmaksas saistībā ar VTNP saistību pildīšanu, ja vien pārmērīga kompensācija nepastāv, skatot pilnvarojuma akta darbības laiku kopumā. Tomēr, lai nepieļautu gadījumus, kad atbalsta saņēmējs saņem pārmērīgu kompensāciju visā līguma darbības laikā, Nacionālajam veselības dienestam jāveic regulāras starpposma pārbaudes (vismaz reizi trīs gados) pilnvarojuma perioda laikā un tā beigās. Ja uzņēmums ir saņēmis pārmērīgu kompensāciju, kas pārsniedz 10 % no vidējās gada kompensācijas, pilnvarojuma devējam jāiejaucas, lai nodrošinātu, ka kompensācijas mehānisms atbilst pilnvarojuma akta noteikumiem. Pilnvarojuma devējam jānodrošina, ka attiecīgais uzņēmums atmaksā pārmērīgo kompensāciju pilnā apmērā un, ka parametri kompensācijas turpmākai aprēķināšanai tiek atjaunināti nākotnei. Ievērojot VTNP lēmuma 6.panta 2.punktā noteikto, ka gadījumā, ja pārmērīgas kompensācijas summa nepārsniedz 10 % no vidējās gada kompensācijas summas, šādu kompensāciju var pārnest uz nākamo periodu un atskaitīt no kompensācijas summas, kas jāmaksā par minēto periodu.

Lai nodrošinātu 2011.gada 1.novembra Ministru kabineta noteikumos Nr.850 „Nacionālā veselības dienesta nolikums” 3. punktā Nacionālam veselības dienestam uzdotās funkcijas veselības aprūpes pakalpojumu saņemšanas iespēju uzraudzībā, valsts budžeta līdzekļu izlietojuma uzraudzībā saskaņā ar noslēgtiem līgumiem un, lai nodrošinātu Eiropas komisijas 2011.gada 20.decembra lēmuma Nr.2012/21/ES par Līguma par Eiropas Savienības darbību 106.panta 2.punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimnieciski nozīmi izpildi pārskats “Pārskats par līdzekļu izlietojumu ārstniecības iestādē” ir papildināts, nosakot nepieciešamību uzrādīt saņemto finansējumu no ieguldījumiem pamatkapitālā, no ES fondu finansējuma, no saņemtā finansējuma infrastruktūras uzlabojumiem, iekārtu iegādei u.c.

Pārskata ailēs “pasākumu īstenošanai, infrastruktūras uzlabojumiem u.c. pasākumiem no valsts budžeta līdzekļiem (tajā skaitā no LNG)” jāiekļauj izmaksas par 2020.gada laikā Covid19 uzliesmojuma seku mazināšanai piešķirto līdzekļu izlietojumu. Līgumos starp Nacionālo veselības dienestu un ārstniecības iestādi par finansējuma piešķiršanu infrastruktūras uzlabojumiem, celtniecības darbiem , iekārtu iegādei ir norāde, ka finansējuma piešķiršana atbilst VTNP lēmumam

Ārstniecības iestādei kā VTNP sniedzējam nepieciešams izvērtēt izmaksu sadalījumu, tos attiecinot uz ambulatoro un stacionāro veselības aprūpes pakalpojumu veidiem arī pasākumos, kas saistīti ar būvniecību vai infrastruktūras uzlabojumiem (piemēram, ārstniecības korpusa jumta nomaiņa, medicīniskās iekārtas iegāde u.c.).